SKRIFTLIG FORESPØRGSEL E-3062/01

af Erik Meijer (GUE/NGL) til Kommissionen

(7. november 2001)

Om: Fremme af integration af og fremtidsperspektiver for romabørn gennem et tilstrækkeligt udbud af undervisning i deres eget sprog og egen kultur

1. Er Kommissionen bekendt med, at udbuddet af undervisning i eget sprog og egen kultur til børn, der tilhører nye grupper af indvandrere, og som taler tyrkisk eller arabisk hjemme, har bidraget til, at disse børn også lærer at beherske det sprog bedre, der anvendes af flertallet af indbyggerne i deres boligområde, hvilket bidrager til integrationen af dem?

2. Er Kommissionen opmærksom på, at roma-folket lever spredt over flere stater og dermed modsat de fleste andre folk i Europa ikke råder over et eget territorium, hvilket medfører, at endnu flere EU-borgere end nu efter de nye centraleuropæiske medlemsstaters tiltrædelse vil tale et sprog, der ikke er det samme som det officielle administrations- og undervisningssprog?

3. Anser Kommissionen det forhold, at der generelt ikke gives undervisning i eget sprog og egen kultur på skoler, der helt eller for det meste underviser romabørn, som en af de mulige forklaringer på denne befolkningsgruppes dårlige undervisningsresultater og begrænsede chancer på arbejdsmarkedet?

4. Er Kommissionen desuden bekendt med, at mangelen på udbud af undervisning på eget sprog og i egen kultur i landsbyer og byområder, der for en stor del er befolket af husholdninger fra romagruppen, indtil nu af de kompetente myndigheder, navnlig i Den Slovakiske Republik, har været begrundet med, at der er tale om et sprog uden skriftsprog, som heller ikke karakteriseres af ensartet ordvalg og sætningsbygning, således at undervisning alene er mulig på landets flertalssprog?

5. Hvilken viden har Kommissionen om, hvad sprogfolk og andre berørte nu har gjort for i så høj grad som muligt at etablere en ensartet skrivemåde af romasproget, således at dette bedre kan anvendes inden for litteratur, teater og undervisning?

6. Er Kommissionen rede til at fremme, at romasproget integreres i undervisningen, som det sker i Malmø, og at dette i hvert fald sker i områder, hvor over 10 % af befolkningen er romaer?

Svar afgivet på Kommissionens vegne af Viviane Reding

(20. december 2001)

Kommissionen noterer sig de oplysninger, det ærede medlem har forelagt, især i punkt 1-3, og minder om, at medlemsstaterne alene har ansvaret for tilrettelæggelsen af deres uddannelsesordninger, herunder undervisningens indhold.

For så vidt angår punkt 3, råder Kommissionen ikke over oplysninger om dette emne.

Spørgsmålet om undervisning i vandrende befolkningsgruppers sprog og mindretalssprogindlæring er for Kommissionen et prioriteret emne i sammenhæng med dens programmer og initiativer på uddannelsesområdet.

For så vidt angår aktionen Comenius under Socrates, finansierer Kommissionen en række projekter, der behandler mislykket skolegang og risikotruede børn, især blandt marginaliserede grupper som f.eks. Roma og Sinti. Heri indgår udvikling af undervisningsmateriale på deres respektive sprog og anvendelse af informations- og kommunikationsteknologier for at tilskynde disse grupper til at anvende deres egne sprog.

Institutioner, der beskæftiger sig med uddannelse af Roma og Sinti, deltager i projekter, som Kommissionen finansierer på områderne mellemkulturel uddannelse og uddannelse af børn af vandrende arbejdstagere, rejsende og sigøjnere.

Sprogenes sociolingvistiske situation i Roma- og Sinti-samfund er overordentlig kompleks. Sproget findes i mange varianter, som undertiden er gensidigt uforståelige, en situation, der kompliceres yderligere af fænomener i forbindelse med kontakten med større befolkningsgruppers sprog i de områder, hvor disse samfund lever. Desuden modsætter medlemmerne af disse samfund sig undertiden udvikling af en skriftlig standardversion af deres sprog og disse sprogs udbredelse til personer uden for deres samfund. Disse faktorer er hindringer, som det undertiden er vanskeligt for undervisningen at overvinde, når man i skolen ønsker at undervise i Roma- og Sinti-samfundenes sprog og kulturer.

Kommissionen er informeret om forskellige initiativer med sigte på at standardisere Roma-sproget, men den har ikke indtil nu modtaget oplysninger om, at det skulle være lykkedes at skabe en standard, der kan accepteres af samtlige Roma- og Sinti-samfund i Europa.

Inden for rammerne af Phare-programmet har Kommissionen understøttet projekter om bedre integration af Roma-børn i det normale skolemiljø og om forbedring af Roma-befolkningernes fremmøde i skolerne ved at tilskynde til undervisning i Roma-sprog og -kultur og ved at give mulighed for en ny skolegang for dem, der aldrig afsluttede deres obligatoriske skolegang. Sådanne projekter har været gennemført og gennemføres i øjeblikket i en række kandidatlande, herunder Rumænien, Bulgarien og Slovakiet.